ഭാര്യപോലും മൊഴി നല്കിയില്ല വികാസ ദുബെ ഏറ്റുമുട്ടല് കേസില് യു.പി പോലീസിനും എസ്.ടി.എഫിനും ജുഡീഷ്യല് കമ്മീഷന്റെ ക്ലീന്ചിറ്റ് ലക്നൗ: കുപ്രസിദ്ധ കുറ്റവാളി വികാസ് ദുബെയും അഞ്ച് കൂട്ടാളികളും ഏറ്റുമുട്ടലില് കൊല്ലപ്പെട്ട കേസില് ഉത്തര്പ്രദേശ് പോലീസിനും സ്പെഷ്യല് ടാസ്ക് ഫോഴ്സിനും ക്ലീന് ചിറ്റ് നല്കി ജുഡീഷ്യല് കമ്മീഷന് റിപ്പോര്ട്ട്. ഒരു വര്ഷത്തിനുള്ളിലാണ് കമ്മീഷന്റെ റിപ്പോര്ട്ട് നിയമസഭയില് വച്ചത്. ഏപ്രിലില് റിപ്പോര്ട്ട് സര്ക്കാരിന് കൈമാറിയെങ്കിലും ഇപ്പോഴാണ് സഭയില് വയ്ക്കുന്നത്. സുപ്രീം കോടതി നിര്ദേശപ്രകാരമാണ് കേസന്വേഷണം കമ്മീഷനെ ഏല്പിച്ചത്. സുപ്രീം കോടതി മുന് ജഡ്ജി ബി.എസ് ചൗഹാന്റെ നേതൃത്വത്തിലുള്ള മൂന്നംഗ കമ്മീഷനാണ് അന്വേഷണം നടത്തിയത്. ഹൈക്കോടതി മുന് ജഡ്ജി ശശികാന്ത് അഗര്വാള്, മുന് ഡിജിപി കെ.എല് ഗുപ്ത എന്നിവരാണ് കമ്മീഷനിലെ മറ്റംഗങ്ങള്. വികാസ് ദുബെ അടക്കമുള്ളവരുടെ വധം അടക്കം എട്ട് വിഷയങ്ങളാണ് കമ്മീഷന് പരിഗണിച്ചത്. 2020 ജൂലായ് 10നാണ് ദുബെ കാണ്പൂരില് പോലീസ് കസ്റ്റഡിയില് കൊല്ലപ്പെട്ടത്. ദുബെയും കൂട്ടാളികളും ഏറ്റുമുട്ടലില് കൊല്ലപ്പെട്ടതാണെന്ന പോലീസിന്റെ വാദം എതിര്ത്ത് ഒരു സാക്ഷിപോലും മൊഴി നല്കാന് എത്തിയിട്ടില്ലെന്ന് കമ്മീഷന് റിപ്പോര്ട്ടില് പറയുന്നു. വ്യാജ ഏറ്റുമുട്ടലിലാണ് ദുബെ കൊല്ലപ്പെട്ടതെന്നു കാണിച്ച് സുപ്രീം കോടതിയില് പരാതി നല്കിയ ദുബെയുടെ ഭാര്യ പോലും മൊഴി നല്കാന് എത്തിയില്ല. ഏറ്റുമുട്ടലില് പരിക്കേറ്റ പോലീസുകാരുടെ മെഡിക്കല് റിപ്പോര്ട്ടുകളും പോലീസിന്റെ വാദം ന്യായീകരിക്കുന്ന വിധത്തിലാണ്. അതേസമയം, ദുബെയെ ലോക്കല് പോലീസും റവന്യൂ ഭരണ വകുപ്പുകളും സംരക്ഷിച്ചിരുന്നുവെന്നും കമ്മീഷന് റിപ്പോര്ട്ടില് പറയുന്നു. ദുബെയ്്ക്കും സംഘത്തിനും ലോക്കല് പോലീസിന്റെ സംരക്ഷണമുണ്ടായിരുന്നു. ആരെങ്കിലും ദുബെയ്ക്കെതിരെ പരാതി നല്കിയാല് പോലീസ് അവരെ വിരട്ടി ഓടിച്ചിരുന്നു. മുതിര്ന്ന ഉദ്യോഗസ്ഥരുടെ നിര്ദേശപ്രകാരം കേസ് രജിസ്റ്റര് ചെയ്താലും ലോക്കല് പോലീസ് ആ കേസ് ഇല്ലാതാക്കുമായിരുന്നു. ഏറ്റവും കുപ്രസിദ്ധരായ 10 കുറ്റവാളികളില് ദുബെയുടെ പേരുണ്ടെങ്കിലും ആ ജില്ലയിലെ പട്ടികയില് ദുബെ ഉള്പ്പെട്ടിരുന്നില്ല. ലോക്കല് പോലീസില് അയാള്ക്കുണ്ടായിരുന്ന സ്വാധീനമാണ് അത് വ്യക്തമാക്കുന്നതെന്നും കമ്മീഷന് പറയുന്നു. മേഖലയില് ദുബെയ്്ക്കും സംഘത്തിനും വലിയ സ്വാധീനമുണ്ട്. പ്രദേശത്ത് സമാധാന യോഗങ്ങള് വിളിച്ചിരുന്നതും ഭിന്നതകള് പരിഹരിക്കിരുന്നതും ദുബെ ആയിരുന്നു. സുബെയുടെ ഭാര്യ ജില്ലാ പഞ്ചായത്തിലേക്കും അയാളുടെ സഹോദരന്റെ ഭാര്യ ജില്ലാ പഞ്ചായത്ത അധ്യക്ഷയായും തിരഞ്ഞെടുക്കപ്പെട്ടിട്ടുണ്ട്. ഇരുവരും ലക്നൗവിലാണ് താമസം. നാട്ടില് ആര്ക്കെങ്കിലും സഹായം വേണമെങ്കില് അവര് ദുബെയെ സമീപിക്കുകയാണ് ചെയ്തിരുന്നത്. ദുബെയ്ക്കെതിരായ എല്ലാ കേസുകളും പോലീസ് തന്നെ സെറ്റില് ചെയ്തിരുന്നു. ഒരു കുറ്റപത്രം പോലും കോടതിയില് എത്തിയിരുന്നില്ല. ഇതുവരെ 64 കേസുകള് ദുബെയ്ക്കെതിരെ നല്കിയിട്ടുണ്ട്. അയാള്ക്കെതിരെ ഒരു സ്പെഷല് പ്രൊസിക്യുഷന് ഓഫീസറെ പോലും നിയമിച്ചിട്ടില്ല. അയാള്ക്ക് ജാമ്യം ലഭിക്കുന്ന സാഹചര്യത്തില് അത് റദ്ദാക്കാന് സര്ക്കാര് ഒരു നീക്കവും നടത്തിയില്ല. ഹൈക്കോടതിയെ പോലും സമീപിച്ചില്ലെന്നും സര്ക്കാര് സംവിധാനങ്ങളെ കുറ്റപ്പെടുത്തി റിപ്പോര്ട്ടില് പറയുന്നു. ഉത്തര്പ്രദേശിലെ കാണ്പൂര് ജില്ലയിലെ ബിക്രുവില് തന്നെ അറസ്റ്റു ചെയ്യാനെത്തിയ പോലീസ് സംഘത്തിനു നേരെ ആക്രമണം അഴിച്ചുവിട്ടതിനാണ് ദുബെ കഴിഞ്ഞ വര്ഷം ജൂലായില് അറസ്റ്റിലായത്. ജൂലായ് 10ന് പോലീസ് കസ്റ്റഡിയില് നിന്ന് രക്ഷപ്പെടാന് ശ്രമിക്കുന്നതിനിടെ നടത്തിയ ഏറ്റുമുട്ടലിലാണ് ഇയാളും സംഘവും കൊല്ലപ്പെട്ടതെന്നാണ് പോലീസിന്റെ ഭാഷ്യം. എന്നാല് പോലീസിന് തലവേദനയായ ദുബെയെ വ്യാജ ഏറ്റുമുട്ടലിലൂടെ തീര്ത്തുകളഞ്ഞതാണെന്നാണ് ഉയര്ന്നുവന്ന വിമര്ശനം.